Insane Clown Posse (ICP) -yhtyeen fanit vastustivat mielenosoituksessa FBI:n kuuden vuoden takaista päätöstä listata kaikki yhtyeen kannattajat rikollisjengin jäseniksi.

Insane Clown Posse (ICP) -yhtyeen fanit osoittivat mieltä viikonloppuna Yhdysvaltain pääkaupungissa.

Fanit prostetoivat rinnastamistaan rikollisjärjestöksi.

FPOW kertoo, että Juggalo-tarra autossa voi riittää poliisille syyksi häirintään. MARKUS TIITTULA

Juggaloiden tyylissä toistuvat tietyt tunnukset. MARKUS TIITTULA

juggalot osoittivat mieltä MARKUS TIITTULA

Juggalot saattavat näyttää hurjilta, mutta he kiistävät olevansa rikollisjärjestö. MARKUS TIITTULA

Mielenosoittajien mukaan jotkut fanit ovat menettäneet jengileiman takia jopa työpaikkoja. MARKUS TIITTULA

Washingtonin keskustassa oli viikonloppuna kymmeniä joukkotapahtumia ja mielenosoituksia, mutta kenties erikoisin porukka oli vallannut Lincoln Memorialin edustan kivenheiton päässä Valkoisesta talosta.

Sinne oli kokoontunut satoja Insane Clown Posse (ICP) -yhtyeen faneja vastustamaan liittovaltion poliisi FBI:n kuuden vuoden takaista päätöstä listata kaikki yhtyeen kannattajat rikollisjengin jäseniksi.

FBI:n mukaan ICP:n fanit ja bändin levy-yhtiö Psychopathic Records muodostivat ”löyhästi organisoidun hybridi-jengin”.

Perusteluksi annettiin muutaman fanin tekemät vakavat rikokset, eikä päätöstä ole kumottu, vaikka ICP-duon muodostavat, Violent J ja Shaggy 2 Dope -nimillä tunnetut keulahahmot sekä kansalaisoikeusjärjestö ACLU ovat yrittäneet puuttua asiaan.

Tapausta käsitellään seuraavan kerran oikeudessa lokakuussa.

Vakava leima

FBI kertoi Politico-lehdelle, että Juggaloiksi itseään kutsuvat ICP-fanit listattiin jengiläisiksi vain neljässä osavaltiossa ja että vastaavaa listausta ei enää ole käytössä.

Yhtyeen lakimiehen ja monien fanien mielestä tilanne on sekava ja poliisi kohtelee heitä yhä kuin rikollisia. Monille tällä on ollut vakavia henkilökohtaisia seuraamuksia.

Jotkut kertovat menettäneensä työpaikan, opiskelupaikan tai vuokra-asunnon bänditatuoinnin takia. Osa Juggaloista kertoi lauantaina esiintymislavalta käsin omista koettelemuksistaan virkavallan kanssa.

- Mikä maa tämä oikein on?! Luulin, että tämä on Amerikka, mutta olin kai väärässä kun tällainen häirintä on mahdollista, yksi nainen kertoi.

- Me olemme perhe, emme jengi, tiivisti toinen.

ICP:n musiikkia on kutsuttu hip-hopiksi tai räp-metalliksi ja sanoitukset ovat usein teatraalisen väkivaltaisia. Monet sen kannattajista ovat melko uhkaavan näköisiä. Faneilla on tapana suihkuttaa toistensa päälle halpaa Faygo-limonadia ja käydä ruoka- ja roskasotaa keskenään. Konsertit ovat muutenkin varsin riehakkaita. Osa kannattajista tuntuu myös kokevan, että väkivalta on oleellinen osa Juggalona olemista.

Yhden kuvailun mukaan Insane Clown Posse on kuin yhdistäisi meikkihevibändi Kissin, alkuaikojen Beastie Boysin ja showpainin. Toisen arvion mukaan Juggalot todennäköisesti voittaisivat Amerikan vihatuin alakulttuuri -kilpailun.

Ryhmä takuulla syyllistyy huonoon makuun, mutta kollektiivinen jengilistaus on kuitenkin monista kohtuuton ja tuntuu sotivan sananvapautta ja ilmaisunvapautta vastaan. Ja kukapa nyt haluaisi tulla syyttä leimatuksi rikolliseksi.

- Olen täällä, koska haluan tukea perheenjäseniä ja ystäviä, jotka ovat joutuneet kärsimään tämän absurdin päätöksen takia, sanoo FPOW-nimeä totteleva mies, joka on varmuuden vuoksi tatuoinut nimensä rystysiinsä ja kirjaillut sen myös takaraivoonsa.

- Monet ovat menettäneet työpaikkoja ja asuntoja ja jopa lasten huoltajuuden tämän takia, Detroitista kotoisin oleva FPOW sanoo Iltalehdelle.

- Meillä päin jopa poliisit pitävät tätä touhua ihan tyhmänä, mutta monissa muissa osissa maata tämä on ihan todellista. Se riippuu ihan piirikunnasta ja mitä paikalliset viranomaiset ovat tästä mieltä. FBI:n listaus jengiläiseksi antaa heille mahdollisuuden häiritä meitä monin tavoin. Joissain paikoissa riittää, että autossa on Juggalo-tarra.

- Kokoonnumme kerran vuodessa jonnekin päin Yhdysvaltoja isolla porukalla, mutta sekin on vaikeaa, sillä monet paikat eivät vuokraa meille tiloja juuri tämän FBI:n listauksen takia.

ICP:tä edustava juristi kertoo Politicolle, että monet fanit eivät edes uskalla tulla näihin tapaamisiin, koska pelkäävät leimautuvansa rikollisiksi.

- Ja kaikki tämä siis vain sen takia, että minkälaisesta musiikista satut tykkäämään, FPOW hämmästelee.

- Eihän tässä ole mitään järkeä.

juggalot osoittivat mieltä MARKUS TIITTULA

Musiikki ei ole rikos, luki mielenosoittajat plakaatissa. MARKUS TIITTULA

Juggaloiden mukaan he eivät eroa millään tavalla muiden bändien kannattajista. MARKUS TIITTULA

FBI listasi kaikki Juggalot rikollisjengin jäseniksi vuonna 2011. MARKUS TIITTULA